Πηγή για τον παρευξείνιο Ελληνισμό: Η μεθοδευμένη εξόντωση (γενοκτονία) των Ελλήνων του Πόντου

Αντλώντας πληροφορίες από το παρακάτω ιστορικό παράθεμα και συνδυάζοντας τις ιστορικές σας γνώσεις να γράψετε α)τι γνωρίζετε για τον τρόπο εξόντωσης των Ελλήνων του Πόντου (μονάδες 15) και β) με ποιο τρόπο οι Έλληνες του Πόντου έφτασαν στην Ελλάδα. (μονάδες 10)								            Μονάδες 25

Κείμενο 1
Μαρτυρία Ιορδάνη Ελευθεριάδη, Χρήστου Χατζησαββίδη και Δημήτριου Ασλανίδη(Λιβαδοχώρι Σερρών)

Τον Ιούνιο του 1921 άδειασε το χωριό μας. Ακούσαμε και μαθαίναμε πως οι Τούρκοι καίνε τα χωριά και τους ανθρώπους. Ακούστηκε πως θα μας στείλουνε και εξορία. Το κακό όσο πήγαινε ερχόταν κοντά μας. Τ’ αφήσαμε όλα, σπίτια, ζώα, τα πάντα και φύγαμε στα βουνά. Πήγαμε προς τα βουνά της Πάφρας.
 Όσοι αργοπορήσανε να φύγουν τους πήρανε εξορία. Τους πήγανε στα βάθη της Τουρκίας. Φτάσανε στη Μαλάτεια. Τέσσερα αδέρφια δικά μου φύγανε εξορία και απ’ αυτούς κανένας δε γύρισε. (μαρτυρία Χρήστου Χατζησαββίδη) Οι περισσότεροι πεθάνανε.
…..Τίποτε δεν έμεινε. Δύο χρόνια και περισσότερο μείναμε στα βουνά.
  Του 1923 κατεβήκαμε στο Σαμψούν. Είπανε πως έκανε «σύμβαση» ο Βενιζέλος με τον Κεμάλ να φύγουμε στην Ελλάδα.
     Μείναμε στο Σαμψούν εννέα μήνες. Μας βάλανε σ’ εκκλησίες και σχολεία και μέναμε. Οι Αμερικανοί δίνανε συσσίτιο και τρώγαμε.
Φύγαμε μ’ ελληνικό πλοίο το «Αρχιπέλαγος». Περάσαμε από Κωνσταντινούπολη, Τσανάκαλε και ήρθαμε στη Θεσσαλονίκη. Στην Κωνσταντινούπολη δε βγήκαμε.
Μας βγάλανε στο Καραμπουρνού. Από εκεί μας πήγανε στην Αγία Παρασκευή, ύστερα στη Στεφανία, στο Κιλκίς και μετά στο Σιδηρόκαστρο κοντά, στο Μέταλλο.

